Illum il-Kummissjoni Ewropea qed tevalwa l-approċċ ġenerali tagħha lejn l-ekwivalenza fil-qasam tas-servizzi finanzjarji. L-ekwivalenza tal-UE saret għodda sinifikanti f'dawn l-aħħar snin, u qed trawwem l-integrazzjoni tas-swieq finanzjarji globali u l-kooperazzjoni mal-awtoritajiet ta' pajjiżi terzi. L-UE tivvaluta l-kuntest ta' politika ġenerali u sa liema punt is-sistemi regolatorji ta' pajjiż terz partikolari jilħqu l-istess riżultati bħar-regoli tagħha stess. Deċiżjoni ta' ekwivalenza pożittiva, li hija miżura unilaterali mill-Kummissjoni, tippermetti lill-awtoritajiet tal-UE jiddependu fuq regoli u superviżjoni ta' pajjiżi terzi, u dan jippermetti lill-parteċipanti tas-suq minn pajjiżi terzi li huma attivi fl-UE sabiex jikkonformaw ma' sett wieħed biss ta' regoli. Il-Komunikazzjoni tal-lum tistabbilixxi wkoll kif aġġornamenti reċenti għal-leġiżlazzjoni tal-UE se jiżguraw effettività akbar tal-ġabra unika ta' regoli u tas-superviżjoni u tal-monitoraġġ tal-UE, filwaqt li jrawmu wkoll in-negozju transfruntier fis-swieq globali. Il-Kummissjoni s'issa ħadet aktar minn 280 deċiżjoni dwar l-ekwivalenza fir-rigward ta' aktar minn 30 pajjiż. Valdis Dombrovskis, il-Viċi President għall-Euro u d-Djalogu Soċjali, inkarigat ukoll mill-Istabilità Finanzjarja, is-Servizzi Finanzjarji, u l-Unjoni tas-Swieq Kapitali, qal: “L-Ekwivalenza hija waħda mill-għodod ewlenin tagħna biex nikkooperaw ma' pajjiżi terzi fis-servizzi finanzjarji. Huwa ta' benefiċċju reċiproku peress li dan jippermettilna li jkollna kooperazzjoni b'saħħitha mas-sħab tagħna u li niftħu s-swieq tagħna għall-atturi tas-suq li mhumiex tal-UE u viċi versa. Il-politika ta' ekwivalenza tagħna s'issa wriet li hija effettiva, u issa għandna regoli aħjar fis-seħħ biex nilħqu l-objettivi tagħna li nippreservaw l-istabbiltà finanzjarja filwaqt li nippromwovu l-integrazzjoni internazzjonali tas-swieq finanzjarji tal-UE.” Din il-Komunikazzjoni tistabbilixxi l-approċċ komprensiv tal-UE u t-titjib leġiżlattiv reċenti f'termini ta' kif il-Kummissjoni tagħti ekwivalenza lil pajjiżi mhux tal-UE. Hija tiddeskrivi wkoll kif il-Kummissjoni u l-Awtoritajiet Superviżorji Ewropej (ASE) jimmonitorjaw is-sitwazzjoni f'dawk il-pajjiżi wara li jkunu ttieħdu deċiżjonijiet ta' ekwivalenza, biex jiġi żgurat li dawn ikomplu jissodisfaw l-objettivi tal-UE u jippreservaw l-istabbiltà finanzjarja, il-protezzjoni tal-investituri, l-integrità tas-suq u kundizzjonijiet ekwi ta' kompetizzjoni fl-UE. Dan id-dokument tal-Kummissjoni jipprovdi wkoll ħarsa ġenerali lejn kif il-bidliet leġiżlattivi riċenti tal-UE saħħew il-qafas tal-ekwivalenza, kemm f'termini ta' valutazzjonijiet inizjali kif ukoll f'termini ta' monitoraġġ ex post, b'mod partikolari bl-għoti ta' rwol akbar lill-Awtoritajiet Superviżorji Ewropej. Dawn il-bidliet leġiżlattivi reċenti, pereżempju fir-regolamenti emendati tal-ASE, isaħħu r-rwoli ta' dawk l-awtoritajiet fil-monitoraġġ ta' pajjiżi terzi ekwivalenti. Deċiżjonijiet reċenti ta' ekwivalenza F'konformità mal-impenji tagħha biex trawwem it-trasparenza fir-rigward tal-partijiet ikkonċernati, il-Kummissjoni qed tieħu l-opportunità pprovduta mill-pubblikazzjoni ta' din il-Komunikazzjoni biex tippreżenta d-deċiżjonijiet riċenti tagħha dwar l-ekwivalenza tal-UE. Illum il-Kummissjoni adottat deċiżjonijiet ta' ekwivalenza għal parametri referenzjarji finanzjarji amministrati fl-Awstralja u f'Singapore. Dawn id-deċiżjonijiet jirrikonoxxu li l-amministraturi ta' ċerti parametri referenzjarji tar-rati tal-imgħax u tal-kambju fl-Awstralja u f'Singapore huma soġġetti għal rekwiżiti legalment vinkolanti li huma ekwivalenti għar-rekwiżiti tal-UE stabbiliti skont ir-Regolament (UE) 2016/1011 (ir-Regolament dwar il-Parametri Referenzjarji). B'mod separat, il-Kummissjoni estendiet id-deċiżjonijiet ta' ekwivalenza eżistenti fil-qasam tal-Aġenziji tal-Klassifikazzjoni tal-Kreditu għal Hong Kong, il-Ġappun, il-Messiku u l-Istati Uniti. Fl-istess waqt, il-Kummissjoni għall-ewwel darba ħassret deċiżjonijiet eżistenti għall-Arġentina, l-Awstralja, il-Brażil, il-Kanada, u Singapore, peress li dawn il-ġuriżdizzjonijiet ma setgħux jilħqu aktar l-istandards stabbiliti mill-Aġenziji tal-UE tal-Klassifikazzjoni tal-Kreditu wara l-emenda tagħhom fl-2013. Wara diskussjonijiet mal-Kummissjoni, dawn il-pajjiżi ddeċidew li ma jimplimentawx l-aġġustamenti leġiżlattivi meħtieġa minħabba l-iskala limitata tal-attività li trid tiġi koperta. Kuntest Fi Frar 2017, is-servizzi tal-Kummissjoni ppubblikaw Dokument ta' Ħidma tal-Persunal, li pprovda l-ewwel valutazzjoni komprensiva tal-ekwivalenza fis-servizzi finanzjarji. Dak id-dokument iddeskriva l-approċċ tal-Kummissjoni lejn il-valutazzjoni ta' oqfsa ta' pajjiżi terzi u ddeskriva l-objettivi ewlenin segwiti mill-Kummissjoni. Id-deċiżjonijiet dwar l-ekwivalenza jippermettu lill-Kummissjoni tirrikonoxxi li r-reġim regolatorju finanzjarju jew superviżorju ta' ċerti pajjiżi mhux tal-UE huwa ekwivalenti għall-qafas korrispondenti tal-UE. Il-Kummissjoni tista' tiddikjara pajjiż terz ekwivalenti meta l-qafas regolatorju u superviżorju tal-pajjiż terz jagħti riżultati ekwivalenti meta mqabbel mal-qafas rilevanti tal-UE. L-ekwivalenza hija strument regolatorju, tipikament att ta' implimentazzjoni li għandu l-għan li jagħti benefiċċji prudenzjali lill-parteċipanti fis-suq u li jippreserva l-istabbiltà finanzjarja tal-UE, l-integrità tas-suq, il-protezzjoni tal-investituri, u kundizzjonijiet ekwi fis-suq uniku tal-UE. It-teħid ta' deċiżjonijiet dwar l-ekwivalenza huwa preċedut minn valutazzjoni dettaljata mill-Kummissjoni, ibbażata fuq id-djalogu mal-awtoritajiet ta' pajjiżi terzi kkonċernati u li tinvolvi, fejn rilevanti, l-Awtoritajiet Superviżorji Ewropej. Il-valutazzjoni hija bbażata fuq il-prinċipji tal-proporzjonalità u hija sensittiva għar-riskju, jiġifieri l-Kummissjoni se tħares aktar fid-dettall lejn qafas ta' pajjiż terz, u se tistenna li jkun hemm salvagwardji aktar b'saħħithom kontra r-riskji meta l-impatt ta' dak il-pajjiż terz fuq is-swieq tal-UE jkun għoli. Il-liġi dwar is-servizzi finanzjarji tal-UE tinkludi madwar 40 qasam għal deċiżjonijiet ta' ekwivalenza. Aktar informazzjoni Il-Komunikazzjoni tal-29/07/2019 dwar l-ekwivalenza fil-qasam tas-servizzi finanzjarji. Rikonoxximent ta' oqfsa finanzjarji mhux tal-UE (deċiżjonijiet ta' ekwivalenza). Dokument ta' Ħidma tal-Persunal ta' Frar 2017 dwar id-deċiżjonijiet ta' ekwivalenza tal-UE fil-politika dwar is-servizzi finanzjarji: valutazzjoni.